钦定古今图书集成/明伦汇编/人事典/第060卷 > 《奉和永丰殿下言志十首》前人
## 钦定古今图书集成/明伦汇编/人事典/第060卷 > 《奉和永丰殿下言志十首》前人

立德齐今古，资仁一毁誉。无机抱瓮汲。有道《带经》锄。
处下唯名惠，能言本姓蘧。未论惊宠辱，安知系惨舒。

又

王子从边服，临邛惜第如。星桥拥冠盖，锦水照簪裾。
论文报潘岳，《咏史》答应璩。帐幕参三顾，风流盛七舆。

又

茫茫实宇宙，与善定凭虚。大夫伤《鲁》道，君子念殷墟。
程卿既开国，安平遂徙居。讵能从小隐，终然游《太初》。

又

直城风日美，平陵云雾除。来往金张馆，弦歌许史闾。

又

托情忻六学，游目爱《三馀》。覆局能悬记，看碑解暗疏。
讵尝游魏冉，那时说范睢。池水朝含墨，流萤夜聚书。

又

兴云榆荚晚，烧薙杏花初。滮池侵黍稷，谷水播菑畬。
六月蝉鸣稻，千金龙骨渠。含风摇古度，防露动林于。

又

自怜循短绠，方欲问《长沮》。茂陵体犹瘠，淮阳疾未祛。
翻疑承毒水，忽似遇昌葅。《汉阳》嗟欲尽，咎繇惧忽诸。

又

弱龄参顾问，畴昔滥吹嘘。绿槐垂学市，长杨映直庐。
连盟翻灭郑，仁义反亡徐。还思建邺水，终忆武昌鱼。

又

崩堤压故柳，衰社卧寒樗。野鹰能自猎，江鸥解独渔。
汉阴逢荷蓧，缁林见杖挐。阮籍长思酒，嵇康懒著书。

又

披林求木实，拂雪就园蔬。浊醪非鹤髓，兰肴异蟹蛆。
野情风月旷，山心人事疏。徒知守瓴甓，空欲报璠玙。